# Rutebeuf - Œuvres complètes, 1839/De la damme qui fist les trois tours entour le moustier
### Damme qui fist les trois tours entour le Moustier,

Qui fame voudroit decevoir, Je li faz bien apercevoir Qu’avant decevroit l’anemi, Le déable, à champ arami. Cil qui fame viaut justicier, Chascun jor la puet combrisier, Et lendemain r’est tote saine Por resouffrir autre tel paine ; Mès quant fame a fol debonère, Et ele a riens de lui afère, Ele li dist tant de bellues, De truffes et de fanfelues, Qu’ele li fet à force entendre Que le ciel sera demain cendre : Issi gaaingne la querele. Je l’ dis por une damoisele Qui ert fame à .i. escuier, Ne sai chartrain ou berruier.
La damoisele, c’est la voire, Estoit amie à un provoire. Mult l’amoit cil et ele lui, Et si ne lessast por nului Qu’ele ne féist son voloir, Cui qu’en déust le cuer doloir. Un jor, au partir de l’église, Ot li prestres fet son servise : Ses vestemenz lest à ploier, Et si vet la dame proier Que le soir en un boschet viengne : Parler li veut d’une besoingne Où je cuit que pou conquerroie Se la besoingne vous nommoie. La dame respondi au prestre : « Sire, vez me ci toute preste, C’or est-il poins et saison : Ausi n’est pas cil en maison. »
Or avoit en cele aventure, Sans plus itant de mespresure, Que les maisons n’estoient pas L’une lez l’autre à quatre pas ; Ains i avoit, dont mult lor poise, Le tiers d’une liue franchoise. Chascune ert en un espinois Com ces maisons de Gastinois ; Mès li bochez que je vous nome
Estoit à ce vaillant preudomme Qu’à saint Ernoul doit la chandoile. Le soir, qu’il ot jà mainte estoile Parant el ciel, si com moi samble, Li prestres de sa maison s’amble, Et se vint el boschet séoir Por ce c’on ne l’ puisse véoir. Mès à la dame mésavint, Que sire Ernous ses mariz vint Toz moilliez et toz engelez ; Ne sai dont où il ert alez ; Por ce remanoir là covint : De son provoire li sovint. Si se haste d’appareillier ; Ne le vout pas faire veillier : Por ce n’i ot .v. mès ne .iiij. Après mengier petit esbattre Le lessa, bien le vos puis dire. Sovent li a dit : « Biaus dou sire, Alez gésir, si ferez bien. Veillier griève sor toute rien A homme quant il est lassez : Vous avez chevauchié assez. » D’aler gésir tant li reprouche Por pou le morcel en la bouche Ne fait celui aler gésir, Tant a d’eschaper grant désir. Li bons escuier i ala,
Qui sa damoisele apela, Por ce que mult la prise et aime. — « Sire, fet-elle, il me faut traime A une toile que je fais, Et si m’en faut encor grant fais Dont je ne me soi garde prendre, Et je n’en truis nès point à vendre ; Par Dieu, si ne sai que j’en face. » — « Au déable soit tel filace, Fet li vallés, comme la vostre ! Foi que je doi saint Pol l’apostre, Je voudroie qu’el fust en Saine. » Atant se couche, si se saine, Et cele se part de la chambre. Petit séjornèrent si membre Tant qu’el vint là où cil l’atent : Li uns les bras à l’autre tent. Iluec furent à grant déduit, Tant qu’il fu près de mienuit.
Du premier somme cil s’esveille, Mès mult li vient à grant merveille Quant il ne sent lez lui sa fame. — « Chamberière, où est vostre dame ? » — « Ele est là fors, en cele vile, Chiés sa comère, où ele file. » Quant cil oï que là fors ière, Voirs est qu’il fist mult laide chière.
Son sercot vest, si se leva, Sa damoisele querre va. Chiés sa comère la demande, Ne trueve qui raison l’en rande, Qu’ele n’i avoit esté mie. Ez-vous celui en frénésie !
Par delez cels qu’el boschet furent Ala et vint (cil ne se murent), Et quant il fu outre passez : « Sire, fet-ele, or est assez ; Or covient-il que je m’en aille : Vous orrez jà noise et bataille. » Fait li prestres : « Ice me tue Que vous serez jà trop batue : Onques de moi ne vous soviengne. » — « Dant prestres, de vous vous coviengne, » Dist la damoisele en riant. Que vous iroie controuvant ? Chascuns s’en vint à son repère. Cil qui se jut ne se pot tère : « Dame orde, viex pute provée, Vous soiez or la mal trovée ! Dist li escuiers. Dont venez ? Bien pert que pour fol me tenez. » Cele se tut et cil s’esfroie : « Voiz por le sanc et por le foie, Por la froissure, por la teste, Ele vient d’avec nostre prestre ! »
Issi dit voir, et si ne l’ sot ; Cele se tut, si ne dist mot. Quant cil ot qu’el ne se desfent, Par un petit d’iror ne fent Qu’il cuide bien en aventure Avoir dit la vérité pure. Mautalenz l’arguë et atise : Sa fame a par les trèces prise ; Por le trenchier son coutel tret : — « Sire, fet-el, por Dieu atret, Or covient-il que je vous die (Or orrez jà trop grant voisdie) ; J’amasse miex estre en la fosse. Voirs est que je sui de vous grosse : Si m’enseigna l’en à aler Entor le moustier sans parler Iij. tors, dire trois patrenostres En l’onor Dieu et ses apostres ; Une fosse au talon féisse Et par trois jorz i revenisse. S’au tiers jorz ouvert le trovoie, C’estoit .i. filz qu’avoir devoie, Et s’il estoit clos, c’estoit fille. Or ne revaut tout une bille, Dist la dame, quanques j’ai fet ; Mès, par saint Jaque, il ert refet Se vous tuer m’en deviiez. » Alant s’est cil desavoiez De la voie où avoiez ière ; Si parla en autre manière :
« Dame, dist-il, je que savoie Du voiage ne de la voie ? Se je séusse ceste chose Dont je à tort vous blasme et chose, Je sui cil qui mot n’en déisse, Se je anuit de cest soir isse ! » Atant se turent ; si font pès, Que cil n’en doit parler jamès ; De chose que sa fame face, N’en orra noise ne manace. Rustebuef dist en cest fablel : Quant fame a fol, s’a son avel.
* ↑ Cette pièce a été imprimée par Barbazan. (Voyez l’édition de ses Fabliaux donnée par Méon, t. III, page 30.)
* ↑ Ms. 7633. Var. Dont.
* ↑ Ms. 7615. Var. Croi.
* ↑ Ms. 7633. Var. Sire n’est mi.
* ↑ Ms. 7633. Var. Que n’uns ne le.
* ↑ Ms. 7615. Var, Touz emplus.
* ↑ Ms. 7633. Var. .iij. mès ne quatre.
* ↑ Mss. 7633, 7615. Var. Di li escuiers.
* ↑ Ms. 7633. Var. Seinne.
* ↑ Ms. 7633. Var. Ta.
* ↑ Ms. 7615. Var. Contant.
* ↑ Ms. 7633. Var. Putains.
* ↑ Ms. 7633. Var. D’enchiez.
* ↑ Ms. 7633. Var. Pater notres.
* ↑ Ms. 7633. Var. Flabel.
* ↑ Voyez, page 75 de mon recueil intitulé Jongleurs et Trouvères, deux satires analogues contre les femmes.